Insellmilkom. Qabel xejn, ippermettuli nibda billi nesprimi l-gratitudni sinċiera tal-ospitalità, lilek Prim Ministru Laimdota Straujuma u lill-Presidenza Latvjana, għall-ħidma kollha li wettaqtu fit-tħejjija tas-Summit. Ninsab kuntent nara dan il-livell għoli ta' parteċipazzjoni minn kulħadd. Dan jibgħat messaġġ qawwi ħafna dwar l-impenn tagħna għas-Sħubija tal-Lvant. Dan il-messaġġ tal-impenn qawwi, konsistenti u kontinwu tagħna għas-Sħubija tal-Lvant u għal kull pajjiż sieħeb tagħna hu l-messaġġ prinċipali ta' dan is-summit. U huwa messaġġ meħtieġ fid-dawl tat-taqlib, l-aggressjoni, l-intimidazzjoni fis-snin li għaddew u saħansitra gwerra f'din il-parti tal-Ewropa. Is-Sħubija tal-Lvant hija l-qafas tagħna ta' involviment li joffri assoċjazzjoni politika u kooperazzjoni ekonomika aktar mill-qrib mal-Unjoni Ewropea. Huwa bbażat fuq interessi u impenji reċiproċi kif ukoll ir-rieda ħielsa, is-sovranità u l-indipendenza tal-partijiet kollha. Illum, aħna lkoll affermajna mill-ġdid l-interess komuni tagħna sabiex inkomplu niżviluppaw relazzjonijiet imsaħħa, eqreb u differenzjati ma' kull wieħed minn sħabna biex ngħinuhom isiru aktar reżiljenti quddiem l-isfidi dejjem akbar għall-istabbiltà u s-sigurtà fir-reġjun u biex jagħmlu għażliet sovrani. L-istituzzjonijiet imsaħħa u aktar trasparenti, ħielsa mill-korruzzjoni, ser jagħmlu l-imsieħba tagħna aktar b'saħħithom u jgħinuna nżommu s-Sħubija tal-Lvant rilevanti għal kulħadd. Dan huwa t-tieni messaġġ ewlieni tas-summit. Matul is-summit għamilna rendikont tal-kisbiet li rajna mis-Summit ta' Vilnius sal-lum u stabbilixxejna aġenda pożittiva għall-futur. Mis-Summit ta' Vilnius sal-lum, iffirmajna Ftehimiet ta' Assoċjazzjoni u Ftehimiet ta' Kummerċ Ħieles Approfonditi u Komprensivi (AA/DCFTAs) mal-Georgia, mal-Moldova u mal-Ukrajna. Dan wassal il-kooperazzjoni tagħna għal livell ġdid. L-AA/DCFTAs diġà huma applikati b'mod proviżorju, ħlief għall-parti tad-DCFTA għall-Ukrajna li ser jidħol fis-seħħ mill-1 ta' Jannar 2016. Eżaminajna l-istadji bikrija tal-implimentazzjoni tal-AA/DCFTA u wrejna l-impenn qawwi tagħna biex insaħħu l-kooperazzjoni tagħna. Tennejna l-appoġġ tagħna għal dawk li qed ifittxu relazzjonijiet aktar speċjali. Ilħaqna fehim mal-Armenja dwar l-ambitu tar-relazzjoni futura tagħna. Għandna wkoll ikunu f'pożizzjoni li nieħdu xi passi 'l quddiem biex insaħħu l-impenn kruċjali tagħna mal-Belarussja. U lqajna s-suġġerimenti tal-Ażerbajġan dwar it-tiġdid tal-bażi kontrattwali għar-relazzjonijiet tiegħu mal-UE. Ippermettuli nisħaq li s-Sħubija tal-Lvant hija aktar minn sempliċiment it-totalità tar-relazzjonijiet bilaterali tagħna. Il-qafas multilaterali tagħna ser ikompli jkun kruċjali biex is-sħubija tagħna tibqa' magħquda. Tul dawn l-aħħar sitt snin id-dimensjoni multilaterali tas-Sħubija tal-Lvant stabbilixxiet netwerk folt ta' kuntatti informali, pereżempju permezz ta' Djalogi Informali dwar is-Sħubija. Ħadna s-Sħubija tal-Lvant lil hinn mill-gvernijiet, lejn il-parlamenti, l-awtoritajiet lokali, is-soċjetà ċivili u n-negozji. U llum ikkonfermajna l-intenzjoni tagħna li nagħmlu l-koperazzjoni fl-enerġija u fit-trasport bħala l-prijoritajiet distinti għas-snin li ġejjin. B'mod ġenerali, aħna qbilna li nżidu l-kooperazzjoni tagħna f'dawk l-oqsma li jwasslu benefiċċji tanġibbli għas-soċjetajiet u l-ekonomiji tas-sħab tagħna, b'mod partikolari fil-bini tal-istat, il-mobbiltà u l-kuntatti bejn il-persuni, l-opportunitajiet tas-suq u l-interkonnessjonijiet. Fir-rigward ta' kwistjonijiet ta' mobbiltà, aħna nilqgħu l-impatt pożittiv li s-sistema mingħajr viża mal-Moldova kellha fuq l-ivvjaġġar u l-kuntatti bejn il-persuni, b'madwar 500,000 ruħ jibbenefikaw minn din l-opportunità matul l-ewwel sena tagħha. Qed isir ukoll progress mal-Armenja u l-Belarussja. Fir-rigward tal-Georgia u l-Ukrajna, li jinsabu fuq quddiem nett fil-proċess biex jilħqu l-objettiv ta' vjaġġar mingħajr viża, il-President Juncker u jien ninsabu determinati li nkunu kemm jista' jkun possibbli ambizzjużi sabiex naraw li dan il-proċess jiġi konkluż b'suċċess. Iżda dan jiddependi wkoll mill-Georgia u l-Ukrajna biex jistabbilixxu r-ritmu għat-twettiq tal-passi meħtieġa. Qbilna wkoll li nkomplu ntejbu l-isforzi ta' komunikazzjoni tagħna biex nispjegaw aħjar il-benefiċċji tas-Sħubija lill-pubbliku ġenerali. Barra minn hekk, infaħħar il-laqgħat siewja tal-avvenimenti paralleli fil-marġini tas-Summit ta' Riga: Il-Forum tan-Negozji, il-Konferenza dwar is-Soċjetà Ċivili u l-Konferenza dwar il-Media. Biex nagħlaq - u nirrepeti. L-Unjoni Ewropea hija sieħeb għat-tul. Is-sħubija tagħna, kif ukoll is-Summit ta' Riga nnifsu, mhumiex kwistjoni ta' deċiżjonijiet drammatiċi jew passi ta' ġgant 'l quddiem. Le, ir-relazzjoni tagħna hija mibnija fuq ir-rieda ħielsa, ir-rispett u l-ugwaljanza. U s-sħubija tagħna ser timxi 'l quddiem pass pass, bl-istess mod kif inbniet l-Unjoni Ewropea. Permezz ta' progress konkret fuq kwistjonijiet bħall-kummerċ, l-enerġija, it-trasport, il-mobbiltà u r-riformi, is-sħubija tagħna ser issir dejjem eqreb u bla dubju ser toffri l-aħjar prospetti għall-Ewropa b'mod ġenerali. Grazzi Ara l-paġna tal-laqgħa